Kina voldte danskerne problemer i store dele af kampen. Det holdt hårdt, men Danmark endte med at komme godt fra land ved VM i Australien. Vi skulle helt frem til de absolutte slutminutter, før Amalie Vangsgaard stangede bolden i mål efter et hjørnespark. Det danske landshold havde ellers svært ved at skabe chancer mod Kina, men til sidst gav et tungt pres pote. De tre point kan vise sig at blive meget afgørende i en pulje, der også tæller England og Haiti. Netop England er modstanderen i næste kamp, der spilles fredag. 26-årige Amalie Vangsgaard startede sin fodboldkarriere som fireårig hos Jetsmark IF i Pandrup. I dag spiller hun for storklubben PSG, som angriberen har skrevet kontrakt med frem til juni 2025. Tidligere har hun vundet to mesterskaber med Fortuna Hjørring. Der er i alt udtaget fire nordjyder i landsholdstruppen. VM i kvindefodbold afvikles i Australien og New Zealand fra den 20. juli til den 20. august 2023.
Kina voldte danskerne problemer i store dele af kampen.